РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/158-12

18. септембар 2012. године

Б е о г р а д

ЗАПИСНИК

ДРУГЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 18. СЕПТЕМБРА 2012. ГОДИНЕ

 Седница је почела у 12,10 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Константин Арсеновић, Јелена Мијатовић, Јудита Поповић, Александра Томић, Иван Карић и Живојин Станковић.

 Седници Одбора присуствовали су заменици чланова Одбора: Миле Спировски, Невена Стојановић (заменик Зорана Васића) и Зоран Бабић (заменик Јелене Мијатовић).

 Седници нису присуствовали чланови Одбора: Бранислав Блажић, Биљана Илић Стошић, Ивана Динић, Бошко Ничић, нити њихови заменици, Зоран Васић, као ни чланови Одбора који немају заменике: Оливер Дулић, Гордана Чомић, Дејан Николић и Љубан Панић.

 Седници су присуствовали и Хранислав Стојковић, помоћник министра енергетике, развоја и животне средине – Сектор за планирање и управљање у животној средини, Тони Петровић, саветник министра, Зоран Ибровић, начелник Одељења за хармонизацију прописа у области заштите животне средине у Министарству, Гордана Петковић, виши саветник за развој система заштите животне средине у Министарству и Милан Орлић, саветник Министра за нуклеарна питања и Мирко Грубишић.

 На предлог председника Одбора, једногласно је усвојен следећи

Д н е в н и р е д :

1. Разматрање Предлога закона o изменама Закона о заштити од јонизујућих зрачења и о нуклеарној сигурности, који је поднела Влада у начелу;
2. Разматрање Предлога закона о престанку важења Закона о Фонду за заштиту животне средине, који је поднела Влада у начелу;
3. Разматрање Предлога закона о изменама Закона о хемикалијама, који је поднела Влада у начелу;
4. Разно.

Пре преласка на разматрање утврђеног дневног реда усвојен је, без примедаба, Записник прве седнице Одбора, одржане 25. јула 2012. године.

 Прва тачка дневног реда - **Разматрање Предлога закона**  **o изменама Закона о заштити од јонизујућих зрачења и о нуклеарној сигурности, који је поднела Влада у начелу**

Уводне напомене изнели су Гордана Петковић, виши саветник у Министарству и Зоран Ибровић, начелник Одељења за хармонизацију прописа у области заштите животне средине у Министарству.

 Гордана Петковић је нагласила да се предлажу измене у Закону у делу који се односи на надлежности Агенције за заштиту од јонизујућих зрачења и нуклеарне сигурности, која се укида, а све њене надлежности обављаће надлежно министарство. Овим предлогом закона предвиђа оснивање Завода за нуклеарну сигурност и безбедност, као посебне организације, на коју се примењују прописи Закона о државној управи, који би преузео све послове Јавног предузећа за управљање нуклеарним објектима у Републици Србији. Измене су предложене и у делу закона који се односи на инспекцијски надзор, што би условило и измене Закона о министарствима (члан 12.), на основу којих би се све надлежности које се односе на нуклеарну сигурност пренеле у надлежност Министарства енергетике, развоја и заштите животне средине.

Зоран Ибровић је додао да се овим предлогом закона предлаже укидање накнада, које ће бити регулисане новим законом који ће припремити Министарство финансија и привреде, али је важно да остају процедуре (за издавање лиценци).

 У дискусији су учествовале Милица Војић Марковић и Александра Томић.

 Председник Одбора Милица Војић Марковић је изразила мишљење да ће настати вакуум у пракси док се не донесе Општи закон о накнадама, а остаје и проблем кад ће Закон ступити на снагу, а измене не могу ступити на снагу док се не промени Закон о министарствима.

 Члан Одбора Александра Томић информисала је Одбор да ће, по њеном сазнању, бити обједињена расправа о свим предлозима закона који се односе на питање накнада и укидање агенција, управо због интенције предлагача закона да сви ти приходи који су до сада убирани на овај начин буду фискални приход.

 По завршеној расправи, прешло се на одлучивање о Предлогу закона o изменама Закона о заштити од јонизујућих зрачења и о нуклеарној сигурности, који је поднела Влада у начелу.

Пет чланова Одбора гласало је „за“, два су гласала „против“ и два члана Одбора су била „уздржана“.

На захтев члана Одбора Ивана Карића, Одбор је **поновио гласање** о Предлогу закона o изменама Закона о заштити од јонизујућих зрачења и о нуклеарној сигурности, који је поднела Влада у начелу.

Одбор је, са **пет гласова за**, **два гласа против** и **два уздржана**, **прихватио** Предлог закона o изменама Закона о заштити од јонизујућих зрачења и о нуклеарној сигурности, у начелу и поднео Народној скуштини

 И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да **прихвати** Предлог закона о изменама Закона о заштити од јонизујућих зрачења и о нуклеарној сигурности, у начелу.

За известиоца Одбора на седници Народне скупштине одређена је Милица Војић Марковић, председник Одбора.

 Друга тачка дневног реда – **Разматрање предлога закона о престанку важења Закона о Фонду за заштиту животне средине, који је поднела Влада у начелу**

Уводне напомене изнео је Зоран Ибровић, начелник Одељења за хармонизацију прописа у области заштите животне средине у Министарству, који је истакао да се овим законом предлаже да престаје да важи Закон о Фонду за заштиту животне средине, да запослене, средства, имовину и документацију и Архиву Фонда преузима Министарство енергетике, развоја и заштиту животне средине, као и да права и обавезе Фонда преузима Република Србија, а права и обавезе у име Републике Србије врши Влада. Основни проблем који покушава да се реши овим предлогом закона су обавезе које Фонд за заштиту животне средине има према корисницима средстава. Фонду су укинута средства, а обавезе које доспевају морају се платити из Буџета Републике Србије.

 У дискусији су учествовали: Иван Карић, Милица Војић Марковић, Јудита Поповић, Зоран Бабић, Зоран Ибровић, Гордана Петковић и Хранислав Стојковић.

 Члан Одбора Иван Карић је нагласио да из уводног излагања није довољно јасно зашто се укида Фонд, да ли то значи и укидање члана 90. Закона о заштити животне средине, као и шта се дешава са новцем од такси и накнада које ће се и даље наплаћивати, за шта ће се користити, и посебно шта ће бити са локалним фондовима који су буџетског карактера, које су јединице локалне самоуправе отвориле. Наглашена је потреба нужног обележавања токова еколошког динара, како се та средства не би „обезбојила“, као и потреба постојања Фонда, јер не постоји зелена економија, а сад не постоји ни Фонд који би омогућио „зелени развој“. Поставио је питање да ли се Фонд укида због ненаменског тошења средстава у претходном периоду. Ако средства нису наменски трошена, то ипак не значи да из тог разлога треба укинути Фонд.

 Зоран Ибровић је објаснио да се активност Владе у наредном периоду усмерава на централизовање из разлога контроле и смањења трошкова. Да ли ће се средства прикупљена за екологију заиста и користити у те сврхе, то се мора обезбедити изменама закона о буџетском систему и законима о накнадама, као и изменама и допунама других закона. Фонд се не укида из разлога које је навео члан Одбора Иван Карић, већ из других разлога, да би се контрола средстава вршила на бољи начин предвиђен овим предлогом закона. Измене и допуне прописа из ове области су неминовне, закључио је Ибровић.

Члан Одбора Јудита Поповић је истакла да се противи укидању Фонда. Навела је да је предлогом закона предвиђено да министарство преузима сва средства, имовину, документацију и запослене, да права и обавезе преузима Република Србија, што долази у сукоб са самим циљевима који су прокламовани овим предлогом закона, а то су економично и ефикасно вршење јавних овлашћења, укидање трошкова рада органа Фонда и решавање питања плаћања уговорених обавеза. Ово је други лош корак Владе. Први је био када се Министарство зажтите животне средине прекомпоновало и направљено је Министарство енергетике, развоја и заштите животне средине. Те три компоненте не могу бити у једном министарству. Други погрешан корак је укидање овог Фонда, јер то показује у ком се правцу креће ова Влада што се екологије тиче. Ако се све обавезе Фонда и сви запослени преузимају, у чему се огледа та економичност? Не треба укинути Фонд, већ учинити његов рад транспарентним. Потребно је контролисати на који се начин средства троше. Потребно је да остане „зелени динар“ да би се видело куда иду приходи од свих тих такси које остају, да та средства не несатну као „зелени динар“ у Буџету. Истакла је да се борила да, приликом доношења Пословника Народне скупштине, овај одбор остане као Одбор за заштиту животне средине, а не да се његов делокруг измеша са делокругом неких других одбора, као што се то десило код неких одбора.

Заменик члана Одбора Зоран Бабић објаснио је да је намера Владе да успостави један здравији систем, укидањем свих сопствених прихода свих буџетских корисника, јер нису били на адекватан начин контролисани расходи које су они имали.

Милица Војић Марковић истакла је да је интерес државе, по њеном мишљењу, да има континуитет у развоју институција. Фонд је институција која мора да има континуитет ако желимо да се озбиљно бавимо животном средином. Други велики интерес државе јесте хапшење лопова. Ако су људи који су управљали Фондом дозволили ненаменско трошење средстава, онда је потребно позвати те људе на одговорност, а не укинути Фонд и при том преузети све запослене и све дугове, јер то није економично. Потребно је поставити људе да управљају Фондом који ће одговорно радити свој посао у интересу државе и заштите животне средине у Србији.

 Хранислав Стојковић, помоћник министра у делу за планирање и управљање, изнео је да је потребно да се две године убирају приходи да би се извршиле обавезе које је Фонд преузео. Истакао је да су помоћници министра који ће се бавити жаштитом животне средине искључиво професионалци.

По завршеној расправи, прешло се на гласање о Предлогу закона о престанку важења Закона о Фонду за заштиту животне средине, у начелу.

Одбор је, са **пет гласова за** и **четири гласа против**, **прихватио** Предлог закона o престанку важења Закона о Фонду за заштиту животне средине, у начелу и поднео Народној скуштини

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да **прихвати** Предлог закона о престанку важења Закона о Фонду за заштиту животне средине, у начелу.

За известиоца Одбора на седници Народне скупштине одређена је Милица Војић Марковић, председник Одбора.

Трећа тачка дневног реда – **Разматрање Предлога закона о изменама Закона о хемикалијама, који је поднела Влада у начелу**

Гордана Петковић је у уводном излагању истакла да се Предлогом закона предвиђа да све надлежности које је имала Агенција за хемикалије обавља Министарство надлежно за заштиту животне средине, јер је процењено да ће министарство ефикасније обављати те послове. Предвиђено је и укидање накнада, које су представљале приход Агенције за хемикалије. Посебним законом о накнадама ће се уредити све врсте накнада.

По овој тачки дневног реда није било расправе. Одбор је прешао на одлучивање о Предлогу закона о изменама Закона о хемикалијама, у начелу.

Одбор је, са **пет гласова за**, **једним гласом против** и **три уздржана**, **прихватио** Предлог закона о изменама Закона о хемикалијама, који је поднела Влада у начелу и поднео Народној скуштини

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама Закона о хемикалијама, у начелу.

За известиоца Одбора на седници Народне скупштине одређена је Милица Војић Марковић, председник Одбора.

Четврта тачка дневног реда **-Разно**

Поводом ове тачке дневног реда, председник Одбора предложила је да се од Министарства природних ресурса, рударства и просторног планирања затражи информација о истраживању никла у Републици Србији, као и да представник Министарства присуствује наредној седници Одбора, како би могао да народним посланицима, члановима Одбора за заштиту животне средине, одговори на сва питања која они имају у вези са истраживањима могућности за експлоатацију никла у Републици Србији, са аспекта потенцијалног утицаја на животну средину и здравље људи.

Седница је завршена у 13,00 часова.

СЕКРЕТАР ПРЕДСЕДНИК

 Милица Башић Милица Војић Марковић